b'\n_START_ARTICLE_\nMaisiej\xc5\xabn\xc5\xb3 pilkapiai\n_START_SECTION_\nPilkapynas\n_START_PARAGRAPH_\nPilkapynas yra 250\xc2\xa0m \xc4\xaf \xc5\xa1iaur\xc4\x97s vakarus nuo pirmojo Maisiej\xc5\xabn\xc5\xb3 piliakalnio. 1953\xc2\xa0m. j\xc4\xaf \xc5\xbevalg\xc4\x97 Lietuvos istorijos institutas, 1971\xc2\xa0m. tyr\xc4\x97 Lietuvos istorijos ir etnografijos muziejaus archeologai (vadov\xc4\x97 Eugenija But\xc4\x97nien\xc4\x97). I\xc5\xa1tirti 5 pilkapiai. Per 1986\xe2\x80\x931989\xc2\xa0m. tyrin\xc4\x97jimus (vadovas Eugenijus But\xc4\x97nas) i\xc5\xa1tirti 22 pilkapiai, patikrintos sp\xc4\x97jam\xc5\xb3 pilkapi\xc5\xb3 vietos. I\xc5\xa1 viso \xc5\xbeinomi 43 pilkapiai, jie gana arti vienas nuo kito._NEWLINE_Rasti 22 kapai, devyniolikoje j\xc5\xb3 mirusieji palaidoti nedeginti, trijuose\xc2\xa0\xe2\x80\x93 sudeginti. Radiniai: ietigaliai, kirviai, skydas, peiliai, papuo\xc5\xa1alai, keramika, datuojami V a.\xc2\xa0\xe2\x80\x93 VI a. ir XI a.\xc2\xa0\xe2\x80\x93 XII a. Juos saugo Lietuvos nacionalinis muziejus._NEWLINE_Vis\xc5\xb3 pilkapi\xc5\xb3 pagrindas apjuostas akmen\xc5\xb3 vainiku. Mirusieji laidoti auk\xc5\xa1tielninki. Akmenys deng\xc4\x97 vis\xc4\x85 kapo duob\xc4\x99. Pilkapiai priskirtini vadinamiesiems akmeniniams pilkapiams, jie skirami jotvingiams. Maisiej\xc5\xabn\xc5\xb3 piliakalniai ir pilkapiai\xc2\xa0\xe2\x80\x93 vienas geriausiai i\xc5\xa1likusi\xc5\xb3 Nemuno vidurupio archeologini\xc5\xb3 paminkl\xc5\xb3 kompleks\xc5\xb3.'